## El Consell aprova el decret llei que amplia fins a un any la suspensió de noves autoritzacions a locals de joc i màquines recreatives en hostaleria

*** La mesura es justifica per la necessitat de concloure els estudis d’impacte social i sanitari previstos en la Llei 1/2020 de regulació del joc sobre els quals fonamentar una planificació adequada del sector en la Comunitat Valenciana
* Estos treballs es van vore afectats per la riuada del 29 d’octubre per la qual cosa resulta necessari avaluar de manera integral la situació del parc de màquines i locals existent després del desastre natural**

El Consell ha aprovat el decret llei de planificació del joc que amplia fins a un any el període de suspensió de noves autoritzacions per a la instal·lació i funcionament de locals de joc, salons recreatius i màquines tipus B en establiments d’hostaleria de la Comunitat Valenciana.

Esta pròrroga respon a la necessitat de completar els treballs tècnics i normatius que s’han vist afectats pels retards derivats de la dana del 29 d’octubre. El fenomen meteorològic va provocar importants danys en municipis de la província de València i va paralitzar temporalment servicis administratius essencials per a la gestió, control i inspecció del sector del joc.

A més, la riuada ha condicionat l’elaboració d’estudis clau per a fonamentar la planificació futura del sector, com el diagnòstic territorial o l’anàlisi de l’impacte social i sobre la salut pública de les instal·lacions de joc. Per això, el decret llei establix que la suspensió es mantindrà fins a l’entrada en vigor del nou reglament autonòmic o, com a màxim, durant un any.

En conseqüència, i donada la situació de força major generada pel temporal, es considera justificada l’ampliació del termini amb la finalitat de completar els treballs tècnics i normatius afectats, avaluar de manera integral la situació del parc de màquines i locals existent després de l’impacte del fenomen natural i dissenyar, amb les garanties degudes, un model d’implantació equilibrat i coherent.

La mesura no afecta les autoritzacions que ja hagen sigut concedides ni aquelles la sol·licitud de les quals haja sigut registrada abans de l’entrada en vigor del nou decret llei. Es tracta, per tant, d’una mesura cautelar de caràcter transitori i justificada per una situació de força major.

El decret modifica la disposició transitòria desena de la Llei 1/2020 de regulació del joc en la Comunitat Valenciana, que ja preveia una moratòria inicial de cinc anys. Ara, esta nova suspensió amplia el termini fins a un any addicional amb l’objectiu de garantir una planificació equilibrada del sector, basada en evidències i amb garanties per a la protecció de les persones consumidores.

Fecha: 10/06/2025